Spomenik ženi Biokovki
<s>Spomenik ženi Biokovki, Drašnice je monumentalni mozaik u selu Drašnice, nedaleko Podgore, rad poznatog slikara i kipara Joke Kneževića iz 1974.</s>

<s>Riječ je o jednom od dva njegova monumentalna memorijalna mozaika na temu žene u NOB-u: drugi, nastao otprilike u isto vrijeme, bio je posvećen Kati Pejnović, te je bio postavljen u osnovnoj školi koja je nosila njeno ime u Gospiću.</s>

<s>Koristeći se u bitnom kao polazištem Goyinom kompozicijom Treći maj 1808., Knežević je u likovni medij prenio usmenu predaju o Berti Alač, koju su talijanski okupatori strijeljali zbog njenog pomaganja partizanima.</s>

<s>Berta - koja na ovom prikazu utjelovljuje sve Biokovke koje su pružile otpor okupatoru - grčevito razgrće svoj tanki kratki kaput pred streljačkim vodom.</s><s>Tu nenadanu herojsku gestu promatraju snuždeni seljani svih uzrasta, odjeveni u narodne nošnje, dok se u zadnjem planu vide spaljene kuće, još jedan vjerojatno povijesno točan detalj prikaza.</s><s>Uz Bertu su prikazani lavor i ručnik na stolcu, kojima je ona, prema očevidcima, prije svojeg strijeljanja oprala krv s rana koje je zadobila tijekom mučenja.</s>

<s>Iako općenito uspio, spomenik oblikovan likovnim vokabularom i sintaksom socrealizma, odiše patetikom (što je zbog same teme prikaza vjerojatno bilo nemoguće izbjeći), pa se ne ubraja među Kneževićeva najbolja spomenička djela.</s>

<s>Unutarnje poveznice
Devojka sa Biokova</s>

<s>Literatura i izvori
Joko Knežević: Moja sjećanja, Zagreb, 1996., str. 265, 281
Davorin Vujčić: Joko Knežević, Hrvatski biografski leksikon, 2009.</s><s>Spomenik Database / Podgora
Biokovo - Monument to the Women of Biokovo
 Sanja Horvatinjčić: Spomenici iz razdoblja socijalizma u Hrvatskoj - prijedlog tipologije, dizertacija, Sveučilište u Zadru, 2017., str. 200-201 
Donald Niebly: The Dynamic History of Memorial Mosaic Art in Yugoslavia, 2020.</s><s>Sanja Horvatinčić: Žena nakon borbe: reprezentacija i djelovanje žena u polju spomeničke produkcije socijalističkog razdoblja, u: Pojavnosti moderne skulpture u Hrvatskoj / Protahonisti - radovi - konteksti, Split, 2021., str. 264-265</s>

<s>NOB
Spomenici u Hrvatskoj
NOB
Hrvatska u Drugom svjetskom ratu
Narodnooslobodilačka borba
Jugoslavenska umjetnost</s>

